گُھار زاھدہ رئیس راجی ۔۔۔۔ بلوچی زُبان ءِ مزنیں جُھدکار
بلوچی لبزانک مرچی یکبرے پدا یک شرّیں وڑی ءَ دیمروی کنان اِنت۔ بلوچی لبزانک ءَ پہ وت شرّیں جُھدکار ودی کُتگ۔ اے جُھدکارانی لڑ ءَ یک نامے بانُکیں گُھار زاھدہ رئیس راجی ئیگ اِنت کہ سوشل میڈیائے تہ ءَ آئی ءَ باسک ءِ نام ءَ یک ادارہ ءِ جوڈ کُتگ۔ باسک ءِ تہ ءَ بلوچ راج ءَ ھر ھما کتاب دست کپ اَنت کہ آھانی درگیجگ مرچیگیں دَور ءَ یک بلاھیں سردردی ئے۔ بلوچی لبزانک ءِ ھال ءَ ما شرّی سرا سرپدیں کہ آ چینچو پُشت ءَ کپتگ۔ کتابانی ارزشت اینچوک ءَ رستگ کہ مھلوک پہ نشہ ءِ واست ءَ زر دنت بلے بلوچی کتابے واست ءَ دہ کلدار ھم نہ دنت۔ اے وڑیں ھالاتانی تہ ءَ اینچو کتاب ءِ چنگ ءُ یکجاہ کنگ ءُ مُپت ءَ پہ وانگ ءَ ایر کنگ گُھار زاھدہ ءِ پہ وتی زُبان ءَ ایمانداری ءِ منّانک اِنت۔ من ءَ پھراِنت کہ بلوچی لبزانک ءِ تہ ءَ بلوچ راج ءَ چوشیں مزنیں جُھدکارے است۔ ءُ گُھار زاھدہ ءِ جُھد منی چاریں دانکانی مُھتاج نہ اِنت بلے گُھار زاھدہ ءِ جُھداں من ءَ لاچار کُت کہ من چیزّے بہ نویساں۔
گُھار زاھدہ اے راہ ءِ تہ ءَ بیت کنت کہ بلاھیں ڈنگر بئیت ءُ من زاناں کہ اتکگ ھم بلے تو وتی گاماں ھچ رنگ ءَ مدار۔ تو مئے راج ءَ زان ئے کہ ایشانی کِرّ ءَ شرّی ءَ ھما وھد ءَ بستار بیت کہ شرکار چہ جھان ءَ بروت۔ بلے اے چیزّاں ھچبر دلپروش مبی درست مُردگ پرست نہ اَنت تئی جُھدانی پد وت تئی شَرکاری ءَ بیان کن اَنت۔
 گُھار زاھدہ ءِ جُھد پہ بلوچ راج ءَ یک نمیرانیں جُھدے۔ گُھار زاھدہ ءِ ھمے جُھدانی برکت ءَ مئے زالبولیں ندکار ھم دیم ءَ آھان اَنت۔ زالبولیں ندکارانی دیم ءَ نیاھگ ءِ مستریں سَوَب ھمیش بیتگ کہ مردین ندکاراں وتی بھیسہ انچوش پْروشتگ کہ آھاں مرچی ھچ ندکار ءِ سرا بھیسہ نہ کنت بلے گُھار زاھدہ ءَ گوں وتی نیکیں جُھداں چہ زالبولیں ندکارانی دل ءَ پدا یک کندیلے روک کُتگ۔ گُھار زاھدہ ءَ بلوچ چاگردے اے گپ دْروگ کُت کہ جنین آدم بس ھیران مشوکے، گُھار زاھدہ ءَ ھما مردمانی دپ ھما بند کُتگ کہ گْوش اَنت کہ جنین ھچ کُت نہ کنت، گُھار زاھدہ ءَ اے گپ ءِ منّانک داتگ کہ جنین ھچ سورت ءَ چہ مردین ءَ کمتر نہ اِنت بلکیں مردین ءَ دو گام ھما دیم اِنت۔ مرچی اے جُھد کہ سوشل میڈیائے تہ ءَ گُھار زاھدہ ءَ بِندات کُتگ ھچ مردین ءَ چوشیں چیزّ نہ کُتگ۔ اگاں کُتگ گُڑا دو گام ءَ رند پد ءَ گار بیتگ اَنت بلے گُھار زاھدہ ءِ جُھد روچ پہ روچ دیم ءَ روان اَنت۔ شالا تاں منزل ءَ سر باتے منی گُھار
 من گوں بلوچ ندکاراں ءُبلوچ راج ءَ گوں دست بندی کناں کہ آ بانُک زاھدہ ءِ رنگیں گُھاراں وتی ھمگام بہ کن اَنت ءُ آھانی ھر وڑیں کلمی کُمکّ ءَ بہ کن اَنت ءُ جُھدکاراں آھانی زند ءَ بستار بدے اَنت۔ پرچی کہ داں جُھدکار نہ بیت ھچ کار مِنزل ءَ نہ رسیت۔
 گُھار زاھدہ اے بْرات مُدام تئی جُھدانی وامدار اِنت۔ ھر گام ءَ اے بْرات تئی ھمراہ اِنت۔ سوبین باتے
 کُتگ تو رُژن کندیلے
 منی زرد ءَ تھارین ءَ
تئی بْرات:۔ مجیب ولی